Forslaget er i overensstemmelse med artikel 218, stk. 9, i TEUF, der fastsætter, at Rådet vedtager afgørelser. Der eksisterer ingen andre retlige instrumenter, der kan anvendes til at nå det mål, der er omhandlet i forslaget.

Retsgrundlaget for at fastlægge den holdning, der skal indtages på Unionens vegne i de udvalg, som er nedsat ved aftalen, er traktaten om Den Europæiske Unions funktionsmåde, særlig artikel 207, stk. 4, sammenholdt med artikel 218, stk. 9.

Ved dette forslag gennemføres Unionens fælles handelspolitik over for Republikken Moldova, et partnerland i det østlige naboskabsområde, på grundlag af bestemmelserne i ovennævnte aftale og navnlig dens målsætning om at skabe et frihandelsområde mellem parterne.

Ajourføringen af ovennævnte bilag er nødvendig for at afspejle den udvikling i EU-retten, der er sket siden paraferingen af aftalen den 29. november 2013. Forslaget er i overensstemmelse med parternes forpligtelser i henhold til aftalens artikel 436 og artikel 449.

Omstående forslag til Rådets afgørelse fastlægger Unionens holdning til en afgørelse truffet af Associeringsudvalget i dettes handelssammensætning under associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Republikken Moldova på den anden side ("aftalen") vedrørende ajourføring af aftalens bilag XIV (Liste over lovgivning med en tidsplan for dens tilnærmelse) og bilag XXIX (Offentlige udbud). Aftalen blev undertegnet den 27. juni 2014 og har fundet midlertidig anvendelse siden den 1. september 2014.

Aftalen er på nuværende tidspunkt ikke genstand for REFIT-procedurer, den indebærer ingen omkostninger for Unionens SMV'er, og den rejser ingen spørgsmål for så vidt angår det digitale miljø.

Bestemmelserne om handel og handelsrelaterede spørgsmål i aftalen har været genstand for en forudgående konsekvensanalyse i 2009, efterfulgt af en bæredygtighedsvurdering foretaget af Kommissionens Generaldirektorat for Handel i 2012, som indgik i forhandlingerne om DCFTA. Denne undersøgelse bekræftede, at gennemførelsen af bestemmelserne om handel og handelsrelaterede spørgsmål ikke ville have nogen negativ indvirkning på Unionen, dens gældende lovgivning eller dens politikker, men derimod ville have en positiv indvirkning på den økonomiske udvikling i Republikken Moldova. Forslaget har ingen negativ indvirkning på Unionens økonomiske politik, sociale politik eller miljøpolitik.

Høringer af interesserede parter er ikke relevante for forslaget, da det alene har til formål at ajourføre aftalens liste over gældende EU-ret, hvortil Republikken Moldova skal tilnærme sin lovgivning.

Forslaget sigter mod indtagelse af en holdning på Unionens vegne vedrørende ajourføring af aftalens bilag XVI og bilag XXIX. Bilag XVI til aftalen indeholder listen over gældende EU-ret, til hvilken Republikken Moldova vil tilnærme sin nationale lovgivning vedrørende tekniske forskrifter, standarder og overensstemmelsesvurdering (kapitel 3 i afsnit V i aftalen). Bilag XXIX til aftalen indeholder listen over gældende EU-ret, som Republikken Moldova skal tilnærme sig på området offentlige udbud (kapitel 8 i afsnit V i aftalen). Ajourføringerne af disse bilag er nødvendige for at tage hensyn til udviklingen i den gældende EU-ret siden paraferingen af aftalen den 29. november 2013. Forslaget er i overensstemmelse med Unionens og Republikken Moldovas forpligtelser vedrørende dynamisk tilnærmelse som fastsat i aftalens artikel 449 og har til formål at fremme den igangværende proces for Republikken Moldovas tilnærmelse af landets lovgivning til gældende EU-ret. I aftalens artikel 436, stk. 3, fastsættes det, at Associeringsrådet har beføjelse til at ajourføre eller ændre bilagene til aftalen, og Associeringsrådet delegerede ved sin afgørelse nr. 3/2014 af 16. december 2014 beføjelsen til at ajourføre eller ændre visse handelsrelaterede bilag til Associeringsudvalget i dettes handelssammensætning. Holdningen på vegne af Unionen indtages derfor i Associeringsudvalget i dettes handelssammensætning.

2016/0211 (NLE)

Forslag til

RÅDETS AFGØRELSE

om den holdning, der skal indtages på Den Europæiske Unions vegne i Associeringsudvalget i dettes handelssammensætning, der er nedsat ved associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Republikken Moldova på den anden side

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 207, stk. 4, første afsnit, sammenholdt med artikel 218, stk. 9,

under henvisning til forslag fra Europa-Kommissionen, og

ud fra følgende betragtninger:

(1)Artikel 464, stk. 3 og 4, i associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Republikken Moldova på den anden side ("aftalen") giver mulighed for, at dele af aftalen kan anvendes midlertidigt, som specificeret af Unionen.

(2)I artikel 3 i Rådets afgørelse 2014/492/EU af 16. juni 2014 angives det, hvilke af aftalens bestemmelser der kan anvendes midlertidigt, herunder bestemmelserne om nedsættelse og funktion af Associeringsudvalget i dettes handelssammensætning, om tekniske handelshindringer, standardisering, metrologi, akkreditering og overensstemmelsesvurdering, bilag XVI til aftalen, bestemmelserne om offentlige udbud og bilag XXIX til aftalen. Disse bestemmelser har fundet midlertidig anvendelse siden den 1. september 2014.

(3)I artikel 173 i aftalen fastsættes det, at Republikken Moldova gradvist skal bringe sin lovgivning i overensstemmelse med den relevante gældende EU-ret efter bestemmelserne i bilag XVI til aftalen.

(4)I artikel 273 i aftalen fastsættes det, at Republikken Moldova skal sikre, at landets lovgivning om offentlige udbud gradvis gøres forenelig med gældende EU-ret på området i henhold til tidsplanen i bilag XXIX til aftalen.

(5)Flere af de EU-retsakter, der er opført i bilag XVI og XXIX til aftalen, er blevet ændret eller ophævet efter paraferingen af associeringsaftalen den 29. november 2013. En række EU-retsakter opført i bilag XVI til aftalen er også opført i andre bilag. For at skabe klarhed over forpligtelserne bør fristerne for tilnærmelse, som er gældende for disse retsakter, afstemmes.

(6)I artikel 269 i aftalen fastsættes det, at tærskelværdierne for offentlige kontrakter som omhandlet i bilag XXIX-A til denne aftale skal justeres regelmæssigt fra og med året for aftalens ikrafttræden.

(7)Derudover bør visse tidsfrister ændres for at tage hensyn til Republikken Moldovas fremskridt med tilnærmelsen til gældende EU-ret.

(8)Det er derfor nødvendigt at ajourføre bilag XVI og bilag XXIX for at afspejle udviklingen i den gældende EU-ret og justere de tærskelværdier for offentlige kontrakter, som er omhandlet i bilag XXIX-A til aftalen.

(9)I artikel 269 i aftalen fastsættes det, at Associeringsudvalget i dettes handelssammensætning træffer afgørelse om justeringen af tærskelværdierne som omhandlet i bilag XXIX-A til aftalen.